Военните действия започват през януари 1915 г., когато малка османска сила, водена от германци, нахлува на Синайския полуостров (по това време част от британския Египетски протекторат) и извършва неуспешно нападение срещу Суецкия канал. След Галиполската операция, британските ветерани образуват Египетския експедиционен корпус, а османските ветерани сформират 4-та армия, които да се сражават на Синайския полуостров през 1916 г. В хода на кампанията, британската 52-ра дивизия и Австралийско-новозеландската конна дивизия успяват да изтласкат османската армия от областта, започвайки с битката при Романи през август, продължавайки с битката при Магдаба през декември и завършвайки превземането на Синай с битката при Рафа през януари 1917 г. Тези победи, довели до възвръщането на значителни египетски територии, са последвани от две поражения на Египетския експедиционен корпус на османска територия – първата и втората битка за Газа в южната част на Палестина.